JAYA JAYA MYROVÁ

LIEČENIE VIBRÁCIAMI

Získajte rovnováhu a celistvosť

Spoznajte svoj energetický typ

Copyright © 2015 by Jaya Jaya Myra

Published by Llewellyn Publications

Woodbury, MN 55125 USA

www.llewellyn.com

Translation © 2016 by Štefan Kočiš

Cover design © 2016 by Marek Novák

Slovak edition © 2016 by Ikar

ISBN 978-80-551-4956-1

Úvod

Volám sa Myrová. Som učiteľka, liečiteľka a duchovná sprievodkyňa. Túto knihu som napísala s cieľom poskytnúť vyváženú perspektívu o liečení vibráciami, o tom, ako táto metóda pôsobí na všetkých úrovniach bytia (v mysli, na tele i na duši) a ako ju môžete začať uplatňovať vo vlastnom živote. Liečenie vibráciami predstavuje systém, ktorý využíva jemnú energiu prítomnú vo vás a v prírode ako nástroj uzdravenia. Rastliny, kamene, voda, zvuk a takmer všetko, čo existuje vrátane vás samých, má v sebe energiu, pomocou ktorej môžete obnoviť zdravie a celkovú pohodu na úrovni duševnej, citovej i fyzickej.

Keď sú myseľ, telo a duša zjednotené, jemná energia vnútri môže voľne prúdiť. Ak sa však jedna z týchto zložiek ocitne v nerovnováhe k ostatným dvom, prirodzený tok života či jemnej energie v tele sa naruší. Keď nie sú všetky časti bytia zjednotené, vznikajú energetické bloky a vytvára sa stagnácia. Liečenie vibráciami pomáha rozhýbať zablokovanú energiu tak, aby mohla zasa voľne prúdiť, v dôsledku čoho sa človek vracia do rovnováhy a obnovuje si zdravie na všetkých úrovniach bytia. Tento spôsob liečenia sa riadi zásadou, že na rozličné typy fyzického tela a na odlišné temperamenty pôsobia odlišné prístupy, vďaka čomu má veľmi široký záber.

Všetko je prepojené navzájom sa prekrývajúcou vibračnou energiou. Pri liečení vibráciami sa používajú rozličné formy jemnej energie, ktoré obnovujú zdravie a pohodu na mentálnej, citovej a fyzickej úrovni. Keďže telo je tvorené jemnou energiou, vplývajú naň všetky formy energie z vonkajších i vnútorných zdrojov. Chvíľu sa nad tým zamyslite. Čokoľvek sa deje v jemnej energii človeka, či to sú myšlienky alebo emócie, všetko sa odrazí vo fyzickom tele. Bolesť a choroby sú oblasti vedomia, ktoré sa dostali do rozporu so svojím zdrojom a vypadli z rovnováhy. Kým sa začali prejavovať na fyzickej úrovni, ich nerovnováha musela prekročiť určitú únosnú mieru. Energia pôsobí smerom navonok z veľmi jemných úrovní, až kým sa nestane hmatateľná. Inými slovami, nerovnováha najprv preniká všetkými ostatnými úrovňami bytia, až napokon postihne aj fyzické telo.

Je veľa múdrosti vo výroku, že vnútorné bytie ovplyvňuje vonkajšiu realitu. Rovnako pravdivé je aj to, že vonkajšia realita môže pôsobiť na vnútorné bytie. Na naše zdravie môžu pôsobiť rastliny, bylinky, kamene a oveľa viac. Keď sa naruší súlad vnútri, najrýchlejší a najúčinnejší spôsob obnovenia rovnováhy je obrátiť sa na vonkajšie zdroje vibračnej energie. Pomoc nám ponúka svet – existuje v ňom nespočetne veľa vonkajších modalít, s pomocou ktorých si môžeme do života prinavrátiť zdravie a šťastie.

Ako som objavila liečenie vibráciami

Už ako dieťa som sa veľmi zaujímala o liečenie a spiritualitu. Často sa mi snívalo, že som bola kazateľkou alebo lekárkou a vyliečila som veľa chorých. Neskôr som sa začala zaujímať o vedu a výskum. Snívala som, že nájdem liek na rakovinu alebo aids. Vždy som bola nešťastná, keď som videla trpiacich ľudí a túžila som po tom, aby som mohla zmierniť ich bolesť. Sama som mala ťažký život – okúsila som citové i sexuálne zneužívanie. To všetko ma, našťastie, urobilo silnou a ešte pevnejšie som sa rozhodla, že sa nikdy nevzdám.

Počas štúdia medicíny sa mi narodila najstaršia dcéra. Uvedomila som si, že štúdium medicíny mi nedovolí venovať sa rodine naplno, preto som sa rozhodla pokračovať v doktorandskom štúdiu bunkovej a molekulárnej biológie. Ku koncu tohto štúdia, keď mi ostávalo už iba napísať doktorskú prácu, som stretla svojho prvého ozajstného guru a duchovného učiteľa. Nedokážem to presne opísať slovami, ale okamžite som vedela, že to, čo hlboko v srdci chcem, nesúviselo s kariérou vedca alebo doktora. Život sa mi najprv postupne, potom rýchlo, zmenil. Pracovala som vo farmaceutickom priemysle v oblasti, kde sa robia testy na hlodavcoch a primátoch. V práci sa mi darilo, ale usmrcovanie zvierat v mene zdravia ľudí ma veľmi trápilo. Jedného dňa som to jednoducho už nevydržala. Nevedela som, čo budem ďalej robiť, no vedela som, že nemôžem ubližovať zvieratám. Modlila som sa, aby som nemohla hýbať rukami a vďaka tomu nemusela podať dávku ďalšiemu pokusnému zvieraťu.

A naozaj – splnilo sa mi to. Ruky mi doslova stŕpli a prestala som pracovať. Vtedy sa v mojom živote začali diať záhadné udalosti na duchovnej i fyzickej úrovni. Zdravotný stav sa mi neprestajne zhoršoval, napokon ma z práce pre neschopnosť prepustili. Príčinu choroby však lekári nezistili – všetky testy boli negatívne. Mala som hrozné bolesti, ale nemala som jasnú diagnózu. Bolo to obdobie v mojom živote, keď som všetko stratila. Svoju prácu, domov, manželstvo... všetko. Zúfalo som sa modlila a prosila o zmenu – a zmena naozaj prišla, hoci nie taká, akú som chcela či očakávala. Napriek tomu, že sa mi život náhle zrútil a všetko bolo oveľa ťažšie a chaotickejšie, cítila som sa oveľa šťastnejšia – cítila som, že môj život nabral správny smer.

Bolesti však neprestali a po liekoch som sa cítila ešte horšie. Napokon som si uvedomila, že buď nájdem iný spôsob, alebo to zabalím. Prešla som asi päťročnou cestou vedúcou k zdraviu a liečeniu. Získala som certifikát učiteľky a liečiteľky v oblasti jogy. Naučila som sa reiki a iné formy liečenia jemnou energiou. Zmenila som stravovanie, každý deň som meditovala. Dodržiavala som prísny denný režim orientovaný na uzdravenie mysle, tela a duše. Zabralo to veľa času, vyžiadalo si to veľa sĺz a disciplíny, ale zabralo to. V duši sa mi vyjasnilo, stala som sa silnejšou, mala som v sebe viac lásky a radosti a menej strachu. Keď som sa zmenila a prešla skúsenosťami, dokázala som pomáhať druhým tak, ako som si to kedysi predstavovala. Začali ku mne chodiť ľudia, ktorí potrebovali radu a uzdravenie – tak sa začala moja cesta liečiteľky a duchovnej poradkyne.

Naskytla sa mi príležitosť robiť úžasné veci a život sa mi nenávratne zmenil k lepšiemu. Nestala som sa lekárkou ani vedkyňou, splnilo sa mi však to, o čom som snívala v detstve – vďaka duchovnej praxi a životným skúsenostiam som pochopila podstatu liečenia a naučila som sa spájať s bohom vo svojom srdci. Pracovala som s mnohými týranými a sexuálne zneužívanými ženami, s bezradnými, zmätenými ľuďmi, ktorí si len potrebujú hlboko v sebe uvedomiť, že sú obklopení láskou. Zo západného pobrežia som sa presťahovala do New Yorku, kde som založila duchovné a liečiteľské stredisko. Svoju neziskovú organizáciu som nazvala Gita for the Masses. Jej poslaním je naučiť ľudí, ako prekonávať prekážky a zvíťaziť nad životom. Pravidelne vystupujem v televíznych programoch o spiritualite a liečení. O spiritualite a postavení žien v spoločnosti som prehovorila aj v OSN.

Pre rôzne časopisy a pre svoju organizáciu píšem články o duchovnej stránke života a o tom, ako ju integrovať v každodenných situáciách. Mojím životným povolaním je byť liečiteľkou a duchovnou sprievodkyňou a som mimoriadne vďačná za všetky príležitosti a skúsenosti, ktorých sa mi dostalo. Vďaka dobrým i zlým situáciám som sa naučila, ako môžem efektívne pracovať s druhými ľuďmi.

Skúste niečo nové

Je možné, že liečenie vibráciami je pre vás niečo celkom nové. Pri skúmaní procesu uzdravovania je rozhodujúce poznať seba samého. Aby ste sa spoznali, musíte využiť všetky možnosti a vyskúšať aj niečo neznáme. Zdravie a celkovú pohodu môžete získať len na základe sebapoznania a konania, ktoré je v súlade s vaším vrodeným charakterom. S jemnou energiou môžete účinne pracovať len vtedy, ak sa dobre spoznáte. Skvelým východiskom sú v tomto smere cvičenia v tretej kapitole, ktoré pomôžu určiť, z akých živlov a z akého temperamentu sa skladá vaša osobnosť. V konečnom dôsledku však každý musí podstúpiť určité riziko a skúsiť niečo nové. Aj keď vám spočiatku nebude jasné, ktorá metóda je najlepšia, nedajte sa odradiť a niečo vyskúšajte. Možno budete prekvapení a napokon zistíte, že vás nadchlo čosi, nad čím by ste predtým iba mávli rukou.

Tým, čo majú o liečenie vibráciami vážny záujem, odporúčam, aby si vyskúšali niekoľko rôznych spôsobov – dokonca aj tie, ktoré zaradili na posledné miesto svojho zoznamu. Ak si myslíte, že predsa už niečo viete, overte si pravdivosť svojich názorov na priamej skúsenosti. Každému spôsobu dajte spravodlivú šancu – nestačí, ak ho skúsite raz alebo dvakrát. Ak chcete zistiť jeho účinnosť, dovoľte mu pôsobiť na seba určitý čas a nezačínajte predčasne s iným postupom. Aby sa myseľ zbavila starých návykov, potrebuje približne šesť týždňov a niekoľko ďalších mesiacov, kým si vytvorí nové cestičky myslenia a spôsobu života.

Ako používať túto knihu

Táto kniha je môj prvý pokus, v ktorom chcem predložiť niekoľko viac-menej ezoterických zákonov a vysvetliť ich praktickým, užitočným spôsobom tak, aby prospeli celkovému zdraviu a spokojnosti v živote. Dúfam, že vám pomôžu pochopiť niekoľko dôležitých aspektov procesu liečenia, o ktorých sa zriedkakedy hovorí jasne a objektívne. Nič v tejto knihe nemá nahradiť introspekciu a hlbokú kontempláciu. Všetko, čo v nej predkladám, je skvelou štartovacou čiarou pre vaše zamyslenie a hlbšie skúmanie života a zdravia.

Pozrieme sa na všetky druhy liečivých postupov a budeme sa usilovať pochopiť, ktoré sú pre vás tie pravé a prečo vám vyhovujú z hľadiska vašich prevládajúcich živlov a osobného temperamentu či charakteru. Podrobne sa budeme zaoberať základnými pojmami zdravia a energie, pozrieme sa na to, ako môžete pochopiť svoju bytosť v jej celku a ako máte pracovať s liečivou energiou ukrytou v každom človeku. Preskúmame, ako sa váš vnútorný temperament spája s vonkajšími liečivými nástrojmi a postupmi liečenia, aby ste pochopili, čo vám pomáha a prečo.

V prvej časti si pohovoríme o tom, ako môžete určiť svoj typ energie. Prvá kapitola sa venuje základom liečenia vibráciami v prípade integrovanej, vyrovnanej osoby. Pozrieme sa, ako pri vytváraní zdravého životného štýlu navzájom spolupracujú myseľ, srdce a pocity. V tejto kapitole uvidíme, aké dôležité je vnútorné bohatstvo pre zdravie a liečenie a poukážeme na rozdiely medzi východnými a západnými prístupmi k zdraviu a blahobytu. V druhej kapitole sa dozvieme, čo je jemná energia, odkiaľ pochádza a pozrieme sa na desať čakier v tele a na ich úlohu pri udržiavaní zdravia. V tretej kapitole si pohovoríme o tom, ako môžete spoznať svoj energetický typ pomocou gún a živlov. Nájdete v nej aj dva dotazníky, ktoré vám pomôžu pri určovaní svojho temperamentu a telesného typu.

V druhej časti knihy sa zoznámime s nástrojmi a metódami liečenia. Témou štvrtej kapitoly sú spôsoby liečenia podľa živlov a telesného typu. Piata kapitola sa venuje spôsobom liečenia vo vzťahu k temperamentu, životnému cieľu a gunám. Šiesta kapitola obsahuje úvodné cvičenia orientované na odlišné živly a guny, ktoré vám pomôžu vydať sa na cestu uzdravovania. Príloha na konci knihy je určená tým, ktorí sa chcú venovať liečeniu v budúcnosti a hovorí o niektorých dôležitých aspektoch, ktoré z človeka robia dobrého liečiteľa.

Prv než sa zahĺbite do čítania nasledujúcich strán, chcem sa s vami podeliť o tajomstvo – nezabúdajte naňho počas celého procesu uzdravovania. Predpokladom uzdravenia je návrat k rovnováhe, inými slovami, to, čo nás lieči, je náš úmysel – naša integrita a sila vôle. Každý vonkajší i vnútorný prostriedok, ktorý použijeme, je len podporný nástroj, či už to je rastlina, hudba alebo akákoľvek iná liečivá pomôcka. Neexistuje nijaká energia niekde vonku, ktorá by neexistovala aj vo vás. V konečnom dôsledku je iba na vás, či sa uzdravíte, či budete mať dostatok rozhodnosti, pevný charakter, životnú rovnováhu a silu vôle potrebnú na dosiahnutie cieľa. Ľudia a nástroje sú skvelými pomocníkmi, no konečné rozhodnutie dosiahnuť zdravie musíte urobiť vy. Poďme teraz preskúmať spôsoby, ako túto teóriu uviesť do života.

Prvá časť

Základy zdravia a energie

Život je nesmierne rozmanitý. Každý z nás si volí svoj spôsob života, všetci však máme podobné ďalekosiahle želania a kladieme si tie isté filozofické otázky. V určitom období života sa veľa otázok týka zdravia a celkovej spokojnosti. Tieto otázky sú azda najdôležitejšie, lebo súvisia so všetkými ostatnými aspektmi života.

Téma zdravia a celkovej pohody je v kolektívnom spoločenskom vedomí ešte stále plná nejasností a rozporov. Existuje k nej veľa prístupov a mnohé si navzájom protirečia. Na oboch koncoch spektra i v jeho strede nájdete ľudí, ktorí tvrdia, že ich spôsob liečenia je ten pravý a najlepší. Aby to bolo ešte nejasnejšie, medzi všetkými týmito spôsobmi nájdete takých, čo sa vyliečili. Odlišné prístupy pomohli odlišným ľuďom a ukázalo sa, že to, čo pomohlo jednému človeku, nezabralo u druhého. Proces liečenia skrýva v sebe niečo viac, než vidíme očami.

Neverím, že existuje správny alebo najlepší prístup k liečeniu a v tejto knihe preskúmame, prečo je to tak. Stručne povedané, všetci sa od seba líšime a každý z nás je taký jedinečný, že sa nedá určiť jeden konkrétny spôsob liečenia, ktorý by kedykoľvek pomohol každému chorému človeku. Dokonca aj keď sme jedinečné bytosti, neprestajne rastieme a meníme sa. Menia sa naše sklony a želania, mení sa to, čo máme radi i to, čo neznášame. Všetci prechádzame odlišnými fázami psychologického a citového rastu, ako aj biologickými zmenami, keď sa nám mení vnímanie reality, niekedy aj dramatickým spôsobom. Všetky tieto zmeny vplývajú na náš zdravotný stav a každý ich vníma rovnako jedinečne ako prežíva svoje sny a nádeje.

Aj keď sa nám niektoré vlastnosti, emócie a želania časom menia, náš telesný typ a základný temperament ostávajú bezo zmeny. Pri výbere prístupu k zdraviu a liečeniu je preto dobré, keď sa zameriame na tieto dva aspekty. Keď spoznáte a pochopíte seba samých, naučíte sa liečiť počas všetkých svojich životných štádií a prechodov. V tejto časti sa pozrieme na to, ako môžete určiť svoj jedinečný energetický typ, budeme sa venovať desiatim dôležitým čakrám, oboznámime sa s gunami a živlami a ich vplyve na telesný typ a temperament. Dozvieme sa, čo je jemná energia, odkiaľ pochádza a ako myseľ, srdce a pocity pomáhajú pri vytváraní zdravej, vyrovnanej osobnosti.

Je načase vytvoriť si oduševnený život plný zdravia a prosperity. Ste pripravení?

1. kapitola

Základy liečenia vibráciami

Cesta k uzdraveniu a plnohodnotnému životu je jedna z najvzrušujúcejších ciest, aké môže človek podniknúť. Je to celoživotný proces učenia, zbierania skúseností a pátrania po tom, kto ste a ako na vás pôsobí všetko, čo prežívate. Liečenie predstavuje širokú tému, preto na svojej ceste musíte zvážiť veľa okolností. V tejto kapitole si vysvetlíme pojmy súvisiace s liečením pomocou vibrácií a ako sa táto metóda liečby líši od konvenčných terapeutických spôsobov. Zmienime sa o mysli, intelekte, srdci, pocitoch a spirituálnych zložkách zdravia. Všetky tieto zložky v ňom hrajú svoju úlohu. Základnou tézou liečenia vibráciami je obnoviť rovnováhu na všetkých úrovniach bytia človeka.

Keď si ujasníme, ako tieto zložky pôsobia jednotlivo a ako spolupracujú, liečenie bude dokonalejšie a účinnejšie. Dajme sa preto do toho.

Liečenie vibráciami a integrovaná osoba

Ľudia sú zložité bytosti. Keď uvažujeme o všetkom, čo súvisí so zdravím a s pohodou, do úvahy musíme vziať celý komplex tvorený mysľou, telom a dušou a liečenie vibráciami nie je žiadnou výnimkou. Takéto liečenie predstavuje metódu, ktorá využíva jemnú energiu na obnovenie rovnováhy na úrovni mysle, tela a emócií. Liečenie vibráciami má veľa rôznych prístupov, no jeho podstata ostáva rovnaká – naše telo je tvorené rozličnými prúdmi jemnej energie (alebo vibráciami), ktoré spolupracujú ako jeden celok. Keď sa táto dokonalá jednota a rovnováha človeka naruší, jeho energia nemôže voľne prúdiť, čo sa prejaví vo forme choroby. Príčinou stagnujúcej energie môže byť akákoľvek disharmónia medzi myšlienkami, pocitmi, telom, mysľou a dušou, čo môže viesť k viditeľnému ochoreniu.

Všetko na zemi má svoje určité vibrácie a energetické pole. Keď sa učíte niečo používať – či je to rastlina, kameň, hudba, dotyk alebo hocičo iné (vrátane seba a vlastnej energie) – ako prostriedok na dosiahnutie zdravia, pracujete s pojmami súvisiacimi s liečením pomocou vibrácií. Jeho úlohou je obnoviť rovnováhu mysle, tela a emócií tým, že umožní voľné prúdenie zablokovanej energie. Aby sme boli celistvou bytosťou a našli naplnenie svojho života, celé naše bytie musí byť v rezonancii a harmónii samo so sebou a pracovať ako jeden celok.

Tieto koncepcie integrácie a celistvosti označujú spirituálne orientovaní ľudia ako jednotu. Všetko, čím ste, čo si myslíte, čo cítite, v čo veríte a čo prežívate, musí pôsobiť vo vzájomnej súhre a nesmie si protirečiť.

Naše telo a všetko na zemi je tvorené kombináciou prírodných živlov: zeme, vody, ohňa, vzduchu a éteru. Frekvencie všetkých živlov a všetkej hmoty sa začínajú v jednom ústrednom vedomí, ktoré niektorí nazývajú duša alebo dokonca boh a rozdeľujú sa do mnohých ďalších. Živly nepredstavujú jediné frekvenčné vibrácie, no keďže určujú fyzickú štruktúru tela, majú veľký vplyv na zdravie človeka. Pri správnom postupe všetky formy liečenia vibráciami zasahujú celú bytosť vrátane mysle, tela i duše. Na podporu liečenia sa môžu okrem vibrácií živlov použiť aj tie, ktoré súvisia s temperamentom alebo charakterom človeka.

Skutočnosť, že všetci rastieme a vyvíjame sa, znamená, že stať sa celistvou bytosťou je proces sám osebe. Len čo ste si uvedomili, čo znamená byť sám sebou a splniť si želania a potreby, všetko sa zmení. Život je dynamický jav. Celistvosť jedinca sa mení, keď sa zmenia jeho potreby a želania. Schopnosť žiť integrovaným životom závisí takmer výlučne od toho, do akej miery dokáže človek rozvíjať svoj charakter a vrodený temperament. Pod charakterom mám na mysli niektoré základné črty úspešného života ako nebojácnosť, odvahu, čestnosť k sebe, otvorenosť, disciplínu a sebadôveru. Tieto vlastnosti sú časťou vrodeného potenciálu každého človeka, ak však chce dosiahnuť plnú integritu, musí ich v sebe rozvíjať. Keď človek v sebe rozvinie schopnosť poznať, čo naozaj v živote chce a potrebuje a vynaloží na to potrebné úsilie (vtedy do hry vstupujú disciplína a vytrvalosť), nič nie je nemožné.

Čím väčšmi človek rozptyľuje svoju energiu rôznymi smermi, tým ťažšie niečo dosiahne. To isté sa deje v tele i v duši – keď narastá vnútorný konflikt, zmenšuje sa schopnosť dosiahnuť vlastnú celistvosť. Konflikt je prekážkou spokojnosti, lebo je zdrojom pochybností a vytvára citový zmätok. Tento nedostatok vnútornej rovnováhy, ktorý by som nazvala nedostatkom charakteru, má rozhodujúci vplyv na celého človeka vrátane jeho tela.

V tele máme rozličné orgány, ktoré harmonicky spolupracujú, hoci každý je jedinečný a plní dôležitú funkciu, a rovnako spolupracuje aj systém tvorený mysľou, telom a dušou. Ak tieto tri zložky nespolupracujú, výsledkom je disharmónia. Keby vaše srdce povedalo pečeni, že nie je dobré ísť na výlet, čo by sa stalo? Vo vzťahu k svojmu integrovanému bytiu to však robíme stále. Presvedčujeme sa sami alebo nás presvedčujú druhí, že jednotlivé zložky, z ktorých sme zložení, nie sú dôležité. Výsledkom je však utrpenie a disharmónia. Keďže všetky zložky sú neoddeliteľne prepojené, keď začne trpieť jedna, trpia s ňou aj ostatné.

Koncepcia integrovaného, celistvého života je veľmi jednoduchá. Neznamená to však, že sa podľa nej aj jednoducho žije. Práve vďaka tejto jednoduchosti ju ľudia berú príliš naľahko. Integrácia je schopnosť robiť veľa rozličných drobností a pritom ich brať ako jeden celok. Pre myseľ sa to javí ako veľmi komplikované. Je to preto, lebo myseľ môžeme opísať ako povrch srdca – pretože je iba časťou celku a nedokáže celok pochopiť. Naučili sme sa však odovzdávať kontrolu aj tam, kde by ju mať nemala. (O mysli a srdci sa podrobnejšie zmienim o chvíľu.) Schopnosť žiť integrovaným životom prichádza z oveľa hlbšieho miesta, ktoré si vyžaduje holistickejšiu rovnováhu medzi mysľou, telom a dušou.

Pri dosahovaní rovnováhy a integrácie sa musia zvážiť potreby celku. V podstate ide o rovnováhu medzi fyzickým telom s potrebami jeho jedinečnej štruktúry, mysľou (ktorá zahrňuje zmyslové vnemy) a pocitmi a rovnako aj s duchom (alebo dušou), ktorá všetko spája. Keďže ľudia v našej modernej kultúre majú sklon preceňovať úlohu mysle, návrat do stavu harmónie medzi týmito tromi hlavnými zložkami nášho bytia si často vyžaduje veľa času a úsilia.

Keď konáme ako integrované, celistvé osobnosti, prirodzeným dôsledkom je zdravie a celková pohoda. Nerovnováha a vnútorný konflikt môžu vyústiť do problémov, ktoré sa vo fyzickom tele prejavia ako choroba. V tomto ohľade sa prístupy k fyzickému zdraviu v západných a východných krajinách uberajú odlišným smerom, a keďže sú rozdielne, je dôležité, aby sme ich pochopili a mohli sa vždy správne rozhodnúť.

Západný verzus východný prístup k liečeniu

Ako často ste v živote mali nejaký zdravotný problém, ktorý nevedel lekár určiť ani vyliečiť? nepriviedlo vás to k údivu nad tým, čo je vlastne choroba alebo bolesť, odkiaľ sa berie a či sú na tieto otázky vôbec odpovede? Vďaka týmto otázkam ste sa možno stretli s určitými informáciami o liečení pomocou vibrácií a dozvedeli ste sa, ako sa táto metóda líši od konvenčnej medicíny. Západný prístup sa od východného značne odlišuje. Západný lekár sa usiluje o to, aby človeka z choroby vyliečil, kým liečiteľ s východným prístupom pracuje na tom, aby uviedol myseľ, telo a dušu pacienta do pôvodnej rovnováhy. Západný prístup je založený iba na vedeckom, intelektuálnom pochopení, zatiaľ čo jeho východný náprotivok berie do úvahy celý komplex zložený z mysle, tela a duše. Vo východnom prístupe sa uznáva, že duša je základom pre jemnú energiu a dokonca aj pre fyzické telo. Keďže západná medicína nemôže dokázať existenciu duše alebo jemnej energie, neberie ich vôbec do úvahy a jej prístup je celkom odlišný.

Západná medicína si všíma chorobu iba z hľadiska jej fyzických prejavov. Sústreďuje sa na telesnú chorobu a všetkými dostupnými prostriedkami sa snaží potlačiť jej symptómy. Často siaha po mimoriadne toxických terapiách, ktoré narušujú rovnováhu v celom tele. Najlepším príkladom sú ožarovanie a chemoterapia pri liečbe rakoviny. Pacienti pri nich trpia veľkou nevoľnosťou, únavou a mnohými ďalšími vedľajšími účinkami, pretože neexistuje spôsob, ako dopraviť toxíny iba do postihnutej časti organizmu.

Na rozdiel od tohto prístupu sa východná medicína zameriava na celého človeka, ako na zložitý súbor tvorený mysľou, telom a dušou, v ktorom sa narušila rovnováha, pričom prejavy choroby nevníma ako jej príčinu či dokonca ako chorobu samu. Tú vidí v nerovnováhe medzi mysľou, telom a dušou, v dôsledku čoho sa zablokovalo voľné prúdenie jemnej energie do tých oblastí tela, ktoré ochoreli. Východná medicína sa málokedy sústreďuje na odstránenie konkrétnych prejavov choroby, takmer vždy sa zameriava na vytvorenie silného, zdravého toku energie.

Východný prístup berie do úvahy všetky okolnosti. Ako sa vám darí v manželstve či v rodinnom živote? Ste šťastní? Máte úspechy v práci, dosiahli ste svoje životné ciele? tvorí spiritualita súčasť vášho každodenného života? Máte dostatok telesného pohybu? Zažili ste niečo traumatické, s čím sa musíte vyrovnať? to všetko sú dôležité informácie potrebné na vytvorenie celkového obrazu o zdravotnom stave pacienta.

Vo východnom prístupe sa pracuje na tom, aby sa posilnila tá oblasť mysle, tela a duše, v ktorej sa narušila rovnováha; verí sa, že keď sa obnoví rovnováha a zablokovaná energia (známa ako prána alebo čchi) sa opäť rozprúdi, telo sa uzdraví samo. K telu a jeho systému jemnej energie sa pristupuje ako k obrovskej životodarnej sile, ktorá sa pri správnom zaobchádzaní dokáže o seba postarať bez akýchkoľvek ďalších problémov. Pri liečení choroby sa liečiteľ možno sústredí na myseľ alebo emócie, ktoré môžu byť kľúčom k obnoveniu rovnováhy. Možno treba zmeniť stravovanie, zbaviť sa obmedzujúcich názorov alebo venovať sa záľube, ktorá prispeje k celkovej pohode. Možno treba vyriešiť situáciu, v ktorej pacienta niekto šikanuje alebo mu pomôže, keď sa pokúsi o sebavyjadrenie v umeleckej činnosti. Celý prístup sa sústreďuje na telo ako na úžasný životodarný mechanizmus, ktorý sa vylieči sám, keď človek začne viesť vyrovnaný, zmysluplný život.

Aj keď v konečnom dôsledku ide o rovnováhu, dôležité je pochopiť, že liečenie vibráciami uznáva potrebu použitia rozdielnych terapií pre rozličné psychologické a fyzické temperamenty, o čom sa podrobne zmienim v ďalších kapitolách. Môžete si predstaviť každého človeka ako bytosť s jedinečnými duševnými vlastnosťami, ktoré sa odrážajú v jeho emóciách a v jedinečnom telesnom type alebo fyzickej konštitúcii. Je to práve jedinečný temperament a konštitúcia osoby, čo rozhoduje o tom, aká životná rovnováha je preňho najvhodnejšia.

Nemám ani najmenšiu pochybnosť, že veda raz pochopí, ako pôsobí liečenie vibráciami a dokonca dokáže jeho priaznivé účinky. Začína sa to možno už teraz – zatiaľ ho ešte zrejme nechápe, ale nemôže napríklad poprieť dôkazy o pozitívnych účinkoch meditácie na zdravie. Východný prístup k zdraviu sa vždy venoval aj duchovnej zložke, ktorá tvorí vedomie človeka a to isté bude musieť urobiť aj západná medicína. Bude sa musieť zdokonaliť a postúpiť na vyššiu úroveň alebo sa stane zastaranou. Dovoľte jeden praktický príklad. Vedeli ste, že dobrý odborník v ajurvéde alebo človek zručný v kineziológii dokáže určiť diagnózu na základe srdcovej frekvencie či pulzu? navyše zistí, ktorá časť tela má narušenú rovnováhu a čo ju spôsobilo a nepotrebuje na to nijaký ďalší diagnostický nástroj. Nijaké krvné vzorky alebo snímkovanie. Ak si uvedomíme, že západní lekári vedia len to, že máme nejaký pulz, vyznieva to veľmi zábavne. Keby sa iba táto informácia rozšírila a akceptovala, už aj to by otriaslo základmi západnej medicíny, ako ju poznáme.

Myseľ a celkové zdravie

Myseľ je jeden z najmocnejších, no zároveň jeden z najmenej pochopených nástrojov. Práve od nej závisí, do akej miery nám liečenie vibráciami pomôže. V jemnohmotnom tele môžeme myseľ rozdeliť na dve odlišné zložky: manas a indu. Manas sa zaoberá zmyslovými vnemami, zvykmi a podmieňovaním, kým indu súvisí s intelektom, so schopnosťou rastu, s vnútorným rozlišovaním a rozpúšťaním vnútornej negativity. Keď používam slovo myseľ, hovorím o schopnosti manas, a keď používam slovo indu, myslím tým intelekt, vnútorné rozlišovanie a skúmanie seba samého.

Vo chvíli, keď si položíte otázku: „Som to naozaj ja, alebo je to iba moja myseľ?“ určite pochopíte rozdiely medzi sebou, svojou mysľou a svojím intelektom. Keď pochopíte, akú moc má nad vami zvyk, pochopíte aj toto. Len čo sa ráno zobudím, vždy si rada zacvičím. Ak nemôžem, celý deň sa cítim nesvoja. Tento pocit nerovnováhy pramení z mysle, ktorej sa nesplnilo to, na čo si zvykla. Tento zvyk nie je dobrý ani zlý, no to, ako ovplyvňuje mňa i moje pocity počas celého dňa, je dobrým príkladom zvykom ovládanej mysle.

Časť mysle nazývaná manas ovláda vedomú zložku života, inštinkty a podvedomú myseľ, v ktorej sa uchovávajú emócie a zmyslové vnemy. Je to stereotypný, návykový aspekt mysle. Pozrime sa, ako nám prospieva i ako nás obmedzuje. V živote konáme alebo rozmýšľame pod vplyvom svojich vedomých i nevedomých zložiek, uvedomujeme si však iba to, čo prebieha vo vedomej časti mysle. Podvedomá alebo návyková myseľ však na nás pôsobí bez toho, aby sme o tom vedeli.

Aj keď sa nám zdá, že sa o všetkom rozhodujeme vedome, v každej situácii nás do veľkej miery nenápadne ovplyvňuje podvedomie. Zvykli sme si na určité stereotypy a stotožnili sme sa s určitými spôsobmi vnímania života. Keď sa takpovediac prepnete na autopilota a reagujete na situáciu bez rozmýšľania, konáte podľa povelov z podvedomej mysle. Ak sa niečo stane s vašou druhou prirodzenosťou a vyžaduje málo alebo nijaké úsilie, stalo sa to súčasťou podvedomia. Podvedomie neprestajne vplýva na vaše konanie a vnímanie, a keďže jeho pôsobenie už nie je vedomou odozvou na život, je dôležité, aby ste navyknuté stereotypy rozpoznali.

Stereotypný, habituálny aspekt mysle tvorí základ vášho spôsobu života. Všetky zmyslové vnemy a pocity sa dostávajú do mysle a vytvárajú myšlienkové formy, ktoré sú východiskom pre ďalšie stereotypné reakcie. Po istom čase sa tieto vnemy a pocity dostanú do latentného stavu, vedomá myseľ na ne zabudne, v podvedomí však ostávajú zachované. Myšlienkové formy vytvárajú v mysli nové spoje – čím pôsobivejší pocit, tým pevnejší je spoj. Cez tieto spoje prúdi energia, a keď pôvodný zážitok nebol pozitívny, je dôležité, aby sme sa tohto spoja zbavili. Rovnako ako bol vytvorený, môže sa zregenerovať počas liečenia, meditácie a ďalšími technikami určenými na obnovenie rovnováhy a zdravia v mysli.

Myseľ je skvelý nástroj pre človeka, ktorý je disciplinovaný a žije pozitívne. Tak ako ju môžeme naprogramovať, aby bola šťastná a pozitívna, môžeme ju naprogramovať aj tak, aby bola nešťastná a chorá. Myseľ je dvojsečná zbraň – je to mocný nástroj, ktorý robí to, čo ho naučíme. Keď sa ľudia cítia dlho nešťastní, pocit nešťastia si nájde cestu do podvedomia a stane sa normou. Návrat k pocitu šťastia si potom vyžaduje vytrvalé vedomé úsilie. Určite ste počuli, že ak sa na niečo človek sústredí, napokon sa to stane. Myseľ manas vie, prečo je to tak.

Intelekt riadi schopnosť niečo tvoriť i rozpúšťať. Keď sa intelekt (indu) nasmeruje navonok, vytvára brilantné veci a myšlienky. Keď sa nasmeruje dovnútra, riadi procesy rozpúšťania myšlienkových foriem uložených v časti manas. Na opis týchto procesov by som potrebovala celú knihu, preto sa tu zmienim iba o základných aspektoch. Keď sa intelekt zameria na samu podstatu bytia, dokáže rozlíšiť dušu od myšlienkových foriem v časti manas, ktoré vytvorili naše zmysly. Medzi dojmy uložené v mysli prináša intelekt perspektívu, čo umožní určité oddelenie od vytvorených zvykov a tendencií.

Takéto rozpúšťanie myšlienkových foriem prebieha v niekoľkých krokoch. Najprv si musíme uvedomiť ich prítomnosť, keď si napríklad spomenieme na situáciu, ktorá bola pri zrode myšlienkovej formy. Ako príklad si vezmime dievča Sally, ktoré sa bojí psov. Vždy keď zazrie psa, srdce sa jej rozbúši, dych sa zrýchli a zmocní sa jej strach. Spomenie si, že sa psov nebála, až kým ju v piatich rokoch jeden nepohrýzol. Teraz sa bojí aj psa, ktorého pozná a vie, že jej neublíži.

Myšlienkové formy vytvárajú stereotypné reakcie, ktoré nám znemožňujú adekvátne reagovať na nové situácie. Aj keď Sally vie, že pes jej najlepšej priateľky, zvaný Rufus, je vycvičený a určite ju nepohryzie, strach ju neopúšťa. Zdrojom a príčinou strachu nie je Rufus, ale pocity a spomienky, ktoré v sebe prechováva od chvíle, keď ju pohrýzol prvý pes v živote. Rufus pôsobí iba ako katalyzátor, ktorý prebúdza uloženú spomienku. Toto je krok, v ktorom si Sally môže uvedomiť prítomnosť myšlienkovej formy.

V druhom kroku si myseľ potrebuje vytvoriť nový vzor správania. Silou intelektu môžete naučiť myseľ, aby sa zbavila negatívnych dojmov, ktoré využívajú staré spoje v mysli. Keďže Sally už vie, že jej strach vznikol v minulosti a nesúvisí s prítomnou situáciou, cieľavedomým úsilím sa chce s týmto psom spriateliť a pri každej návšteve u priateľky sa s Rufusom hrá. Po určitom čase sa už psov nebojí – svoju myseľ jednoducho naučila, že jej strach je neopodstatnený. Nové zmyslové vnemy a pozitívne pocity z kontaktu s týmto psom rozpustili myšlienkovú formu, ktorá v nej udržiavala strach zo psov.

Tento proces však vyžaduje čas a vytrvalosť. Navyše súvisí aj s oblasťou pocitov, ktorej sa budeme venovať v časti o srdci. Keďže udalosť, ktorá v tomto prípade vytvorila myšlienkovú formu, bola vo svojej podstate traumatická, obsahuje väčšiu počiatočnú energiu než situácia, v ktorej sa Sally opatrne pokúša o priateľstvo s Rufusom. Pri pochopení tejto koncepcie nám môžu pomôcť prvé dva Newtonove zákony – pohybujúci sa predmet zostáva v pohybe, kým ho opačná sila nezastaví. Ak sa táto sila rovná násobku hmotnosti a rýchlosti, rovnako veľká sila je potrebná na vyvolanie opačnej reakcie. Takže na vybudovanie priateľstva s Rufusom potrebuje Sally veľa sústredeného úsilia, aby vyrovnala počiatočnú traumatickú situáciu. Úsilie vynaložené v priebehu času vytvorilo dostatočnú energiu na zastavenie hybnej sily počiatočnej reakcie.

Príklad Sally nám ukazuje, ako môžeme zapojiť intelekt do pozitívnej, dovnútra smerujúcej práce na obnovenie rovnováhy v mysli. Pri mnohých podmienených reakciách možno nespoznáte, čo ich spôsobilo, no uvedomíte si, že ide len o mechanickú reakciu, a nie o vedomú odpoveď na aktuálnu situáciu. Pri tomto využívaní intelektu v podstate ani nezáleží, či poznáte pôvod podmienenej myšlienkovej formy. Keď si uvedomíte, že ide o stereotypnú, habituálnu reakciu, môžete pracovať na tom, aby ste ju zamenili za niečo pozitívne alebo sa jej nadobro zbavili.

Keď sa naučíte, ako používať časť mysle indu, ktorá ovláda intelekt a introspekciu, môžete uviesť časť mysle nazývanú manas späť do neutrálneho, nepodmieneného stavu bytia. Nemusíme celý život znášať predstavu, že nás stále ovládajú staré myšlienky a pocity. Ak chceme ostať zdraví, musíme stráviť nielen jedlo, ale aj staré myšlienky a myšlienkové formy. Ak sa naučíte eliminovať z mysle negatívne stereotypy, môžete potom rozvíjať pozitívne myšlienky a upevniť si charakter, ktorý vám umožní žiť zdravým, plnohodnotným životom. Na konkrétne techniky sa pozrieme v šiestej kapitole pod názvom Technika pranajámy na rozptýlenie negatívnej energie.

Myseľ si môžete otestovať zaujímavým spôsobom, keď si zapíšete tri spôsoby liečenia, ktoré sa vám páčia, a tri, ktoré sa vám nepozdávajú. Medzi nimi môže napríklad byť očista tela slanou vodou, arómoterapia alebo pranajáma – všetky opíšeme v časti o liečivých postupoch. (Viac ich uvedieme v druhej časti knihy.) Zapíšte si aj pocity, ktoré vo vás týchto šesť spôsobov vyvoláva, a potom všetky v praxi vyskúšajte. Bude to trvať určitý čas a každá metóda si vyžiada istú vytrvalosť. Keď takto všetky overíte v praxi, vráťte sa k svojim poznámkam a prehodnoťte pocity, ktoré ste si zapísali. Určite budete prekvapení a pochopíte, prečo je také dôležité počúvať väčšmi srdce než myseľ.

Experimentovanie s rozličnými spôsobmi a prístupmi k liečeniu vám pomôže prekonať stereotypy uložené v mysli a objaviť, že ste oveľa viac ako iba myseľ. Myseľ takto spracúva informácie, ktoré vedú k citovým a fyzickým problémom. Keď sa naučíte počúvať pocity, srdce a intuíciu, priaznivo sa to prejaví aj v procese liečenia, lebo každý jeho spôsob bude účinnejší. (O pocitoch a srdci pohovoríme v tejto kapitole a o Technike rozvíjania intuície a jemného uvedomovania sa zmienime v šiestej kapitole.) Ľahšie sa zbavíte toho, čo vám hovorí myseľ a budete sa venovať tomu, čo prospieva mysli, emóciám a telu.

Prečo taký dôraz na myseľ a intelekt

Možno sa pýtate, prečo v knihe o zdraví a liečení kladiem taký dôraz na myseľ. Myseľ je totiž jedným z aspektov trojice (myseľ, telo, duša), v ktorej treba dosiahnuť a udržiavať rovnováhu. Práve v mysli sa začína hromadiť a uzatvárať energia predtým, než sa prejaví v tele ako choroba. Choroba sa začína vždy vnútri. Rakovinou, chronickou chorobou ani inou chorobou sa nenakazíte od druhého človeka. Môžu vás napadnúť jeho baktérie alebo vírusy, ochoriete však iba vtedy, ak nie ste odolní voči ich špecifickej energetickej frekvencii. Ak sú myseľ, telo a duša v rovnováhe a spolupracujú harmonicky, vonkajšie podnety sa vo forme choroby alebo infekcie v tele neusadia.

Tento stav rovnováhy má veľa do činenia s ľuďmi, ktorí sú často chorí na rozdiel od tých, ktorých choroby obchádzajú. Západná medicína to vysvetliť nevie. Táto informácia sa však dá ťažko kvantifikovať, pretože každý človek je jedinečný a nedá sa presne určiť miera jeho vnútornej rovnováhy. Nemožno ju zistiť podľa vonkajších znakov. Myseľ dokáže nielen kondenzovať zážitky do myšlienkových foriem, ale za predpokladu voľného prúdenia energie dosahuje aj úžasné výsledky, ktoré presahujú vedecké poznanie. Ako je možné, že niektorí ľudia majú fotografickú pamäť? Prečo niekto v živote dosiahne rýchlo a takmer všetko, čo si želá? Prečo sa niektorí ľudia vyliečia mimoriadne rýchlo? Sú to príklady toho, čo dokáže myseľ, keď sa využije jej plný potenciál.

Keďže západná medicína celkom dobre nechápe, ako pracuje mozog alebo čo vytvára zaťažujúca myšlienka, nevie ani o tom, koľko duševnej nevoľnosti preniká našou kultúrou. Hovorím o duševnej nevoľnosti, aby som ju odlíšila od duševnej choroby. Z perspektívy vibrácií a energie každý trpí istou formou duševnej nevoľnosti. Skutočne duševne chorí sa iba dostali do stavu, keď už neovládajú určitý aspekt svojej mysle. Je to nešťastný (a z mojej perspektívy smutný) spôsob vnímania mysle. Ľudí s duševnými chorobami ako schizofrénia, depresia alebo bipolárna porucha vytláčajú zo spoločnosti, podávajú im lieky, ale v skutočnosti im nepomáhajú. Lieky ich nezbavia záťaže v mysli, iba ju umŕtvia, potlačia a zakryjú symptómy, ktoré sú prejavom aktuálnej nerovnováhy. Je to, ako keď zametieme špinu pod koberec a predstierame, že už neexistuje. Aj keď sa na chvíľu skryje, všetko sa napokon dostane na svetlo.

Ak si neovládate myseľ, ovládnu ju myšlienky, ktoré do nej vkladáte. Mysľou môžete kultivovať svoj charakter a robiť niečo úžasné alebo jej môžete dovoliť, aby vás ovládla a urobila z vás netvora. Kto by však nechcel vedome ovládať všetky svoje rozhodnutia? Žije vôbec niekde človek, ktorý by sa dobrovoľne vydal neovládateľným pudom a nechcel by sa naučiť ako sebavedome ovládať svoje myšlienky a želania? Myslím, že nie. Nikto nechce stratiť nadvládu nad svojím telom alebo životom, a prídu o ňu len tí, čo nepoznajú iné spôsoby, ako sa vyrovnať s vnútornou záťažou.

Table of Contents

Start

Úvod

Prvá časť Základy zdravia a energie

1. kapitola